Nuo tų pačių meteorologinių reiškinių, dėl kurių Slovėnija pateikė paraišką skirti ESSF paramą, 2014 m. vasario mėn. pradžioje nukentėjo ir Kroatija. Daugiausiai žalos patyrė šiaurės vakarų regionai ir šiaurinė Adrijos jūros pakrantės dalis. Be to, vasario 12 d. tirpstantis ledas ir sniegas sukėlė potvynį, nuo kurio taip pat nukentėjo svarbi pagrindinė viešoji infrastruktūra ir privati bei viešoji nuosavybė.

2014 m. sausio mėn. pabaigoje kai kuriose Europos dalyse praūžė viena smarkiausių per pastaruosius dešimtmečius pūgų, nuo kurios nukentėjo kelios šalys, tarp jų Slovėnija, Kroatija, Serbija, Rumunija ir Bulgarija. Slovėnijos atveju beveik pusę šios Alpių šalies miškų nuniokojo lijundra, o ketvirtadalyje namų pradingo elektra sunkiam sniegui nutraukus elektros laidus ir išvarčius medžius. Netrukus po lijundros tam tikrose Slovėnijos dalyse teko kovoti su kylančiu potvynio lygiu.

2013 m. lapkričio 18 ir 19 d. didesnė Sardinijos salos dalis nukentėjo nuo smarkių liūčių. Dėl didelio per trumpą laiką iškritusių kritulių kiekio patvino daug upių ir sukėlė potvynius ir žemės nuošliaužas. Daug žalos padaryta gyventojų būstams, įmonėms ir žemės ūkiui, sutriko pagrindinių ir vietos transporto jungčių ir esminių viešųjų infrastruktūros tinklų veikimas. Italija pranešė apie 16 žuvusių asmenų, daugiau kaip 1 700 perkeltų asmenų ir vieną be žinios dingusį asmenį. Buvo pasinaudota ekstremaliųjų situacijų valdymo paslauga „Copernicus“.

Be to, 2014 m. gruodžio 17 d. ESSF lėšos buvo mobilizuotos, siekiant skirti 50 000 000 EUR įsipareigojimų ir mokėjimų asignavimų sumą išankstiniams mokėjimams (tik valstybėms narėms ir nuo 2015 m.).

Perkėlus 2014 m. biudžeto asignavimus į 2015 m. ir priėmus valstybėms paramos gavėjoms skirtus sprendimus dėl paramos skyrimo, 2015 m. kovo ir balandžio mėn. mokėjimai buvo atlikti pagal visas septynias paraiškas.

Solidarumo fondo finansinė parama. 2014 m. patvirtintas biudžetas Valstybė paramos gavėja Nelaimė Kategorija Suma (EUR) Italija Potvyniai Sardinijoje regioninė 16 310 467 Graikija Žemės drebėjimas Graikijoje (Kefalonija) regioninė 3 683 320 Slovėnija Lijundros didelė 18 388 478 Kroatija Apšalas ir potvyniai didelė 8 616 263 Serbija Potvyniai didelė 60 224 605 Kroatija Pavasario potvyniai didelė 8 959 725 Bulgarija Pavasario potvyniai didelė 10 542 110 IŠ VISO 126 724 968

4.Stebėsena

2014 m. stebėsenos tikslais Komisija apsilankė trijose paramą gavusiose šalyse, kad aptartų įdiegtas įgyvendinimo sistemas ir atsakytų į konkrečius įgyvendinimo institucijų klausimus:

–2014 m. birželio 12 d. – Vienoje (Austrijoje), kad aptartų dvi paraiškas, susijusias su 240 000 EUR finansine parama, skirta po 2012 m. lapkričio mėn. potvynių Lavamiunde, ir 21,662 mln. EUR finansine parama, skirta po 2013 m. gegužės mėn. potvynių (abiem atvejais parama skirta pagal „kaimyninės šalies“ nuostatą);

–2014 m. birželio 23 d. – Berlyne (Vokietijoje) dėl 360,454 mln. EUR finansinės paramos, skirtos po 2013 m. gegužės mėn. potvynių;

–2014 m. spalio 9 d. – Prahoje (Čekijoje) dėl 15,928 mln. EUR finansinės paramos, skirtos po 2013 m. birželio mėn. potvynių.

Visų trijų apsilankymų metu gautas pakankamas užtikrinimas, kad atitinkamos valdžios institucijos skaidriai ir teisingai vykdo įgyvendinimo ir kontrolės veiksmus, laikydamosi ESSF reglamente, atitinkamame sprendime dėl dotacijos ir įgyvendinimo susitarime nustatytų taisyklių. Gavusi galutines ataskaitas, Komisija atliks tolesnę analizę ir prireikus imsis atitinkamų priemonių.

5.Paramos teikimo pabaiga

Prieš peržiūrint ESSF reglamentą, jo 8 straipsnio 2 dalyje buvo nustatyta, kad ne vėliau kaip per šešis mėnesius po vienų metų laikotarpio nuo finansinės paramos išmokėjimo dienos valstybė paramos gavėja pateikia finansinės paramos finansinio panaudojimo ataskaitą (toliau − įgyvendinimo ataskaita) ir suvestinę, kurioje pagrindžiamos išlaidos (toliau – išlaidų pagrindimo suvestinė). Atlikus šią procedūrą, Komisija baigia Fondo paramos teikimą.

Taigi 2014 m. buvo baigta teikti paramą pagal keturias toliau nurodytas paraiškas.

(1)Dėl 2005 m. vasaros potvynio Rumunijoje: Fondo finansinė parama sudarė 52,408 mln. EUR. 2008 m. kovo 4 d. Rumunija pateikė savo įgyvendinimo ataskaitą. Tačiau baigti teikti paramą buvo galima tik tada, kai Europos kovos su sukčiavimu tarnyba (OLAF), bendradarbiaudama su Rumunijos kovos su sukčiavimu tarnyba, pabaigė atlikti audito tyrimą. Atlikus tyrimą iš Rumunijos buvo susigrąžinti 634 697 EUR netinkamų finansuoti išlaidų. Parama buvo baigta teikti 2014 m. sausio 31 d.

(2)Dėl 2007 m. miškų gaisrų Graikijoje: Fondo finansinė parama sudarė 89,769 mln. EUR. 2010 m. balandžio mėn. buvo gauta Graikijos įgyvendinimo ataskaita. Graikijos valdžios institucijoms atlikus vidaus auditą, buvo deklaruota 9 247 866 EUR netinkamų finansuoti išlaidų. Be to, Komisijai atlikus vertinimą, paaiškėjo, kad Graikija turėjo pateikti papildomos, su išlaidų pagrindimo suvestine susijusios, informacijos. Po to Komisija inicijavo susigrąžinimo procedūrą ir Graikija sugrąžino 9 250 527 EUR sumą (su palūkanomis). Parama buvo baigta teikti.

(3)Dėl 2010 m. purvo ir žemės nuošliaužų Portugalijoje: Fondo finansinė parama sudarė 31,256 mln. EUR. 2012 m. spalio mėn. Komisija gavo Portugalijos įgyvendinimo ataskaitą. Portugalijos teko prašyti papildomos informacijos; ji šią informaciją pateikė 2013 m. rugsėjo mėn. ir jos pakako, kad būtų išaiškinti visi neatsakyti su išlaidų pagrindimo suvestine susiję klausimai. Parama buvo baigta teikti 2014 m. gegužės mėn.

(4)Dėl 2010 m. pavasario potvynio Kroatijoje: finansinė parama sudarė 3,826 mln. EUR. 2013 m. kovo mėn. Komisija gavo įgyvendinimo ataskaitą. Komisijai atlikus auditą, kurio nuomonė buvo teigiama, Komisiją paramą baigė teikti 2014 m. gruodžio mėn.

2014 m. Komisija taip pat gavo tris naujas įgyvendinimo ataskaitas dėl paraiškų, susijusių su 2011 m. ir 2012 m. įvykusiomis nelaimėmis: vieną iš Ispanijos dėl 2011 m. žemės drebėjimo Lorkoje; dvi iš Italijos dėl 2011 m. potvynio Ligūrijoje ir Toskanoje ir 2012 m. žemės drebėjimo Emilijoje–Romanijoje. Baigiantis šioje metinėje ataskaitoje nagrinėjamam laikotarpiui šios įgyvendinimo ataskaitos dar buvo vertinamos.

6.Reglamentas, kuriuo iš dalies keičiamas Tarybos reglamentas (EB) Nr. 2012/2002, įsteigiantis Europos Sąjungos solidarumo fondą

2013 m. viduryje Komisija pateikė teisės akto pasiūlymą iš dalies pakeisti ESSF reglamentą . Į šį pasiūlymą visų pirma įtrauktos nuostatos, kuriomis siekiama, kad įvykus nelaimei Fondas greičiau reaguotų ir būtų paprastesnis naudotis, taikant aiškesnius paramos gavėjų tinkamumo kriterijus; jomis taip pat siekiama supaprastinti galiojančias taisykles, kad paramą būtų galima išmokėti greičiau nei anksčiau, numatyti išankstinių mokėjimų galimybę, aiškiau apibrėžti, kam ir dėl ko parama galės būti teikiama, visų pirma regioninių nelaimių atveju, ir daugiau dėmesio skirti valstybių narių nelaimių prevencijos ir rizikos valdymo strategijoms, įskaitant visišką atitinkamų Sąjungos teisės aktų dėl nelaimių rizikos prevencijos ir valdymo įgyvendinimą bei turimų Sąjungos lėšų panaudojimą atitinkamoms investicijoms.

Pasiūlymo svarstymai 2013 m. lapkričio mėn. pabaigoje prasidėjo Europos Parlamente, o gruodžio mėn. – Taryboje, pirmininkaujant Lietuvai. Derybos buvo baigtos 2014 m., pirmininkaujant Graikijai. 2014 m. gegužės 15 d. Europos Parlamento ir Tarybos reglamentas (ES) Nr. 661/2014, kuriuo iš dalies keičiamas Tarybos reglamentas (EB) Nr. 2012/2002, įsteigiantis Europos Sąjungos solidarumo fondą, įsigaliojo 2014 m. birželio 28 d.